壽主簿
作者：吳申甫
朝代：宋

paragraphs: 武夷之山奇而青，九曲之水秀且清。
山奇水秀佳氣萃，孕毓多少名公卿。
世運推來五百歲，岳瀆又應一賢生。
相國蕭何儲大昴，謫仙李白扶長庚。
拍塞家聲今幾載，雲來見此千人英。
年少萬卷付一讀，胸中霜氣秋空橫。
驊騮不作伏櫪態，夢寐抵掌收功名。
屬時綠林肆分擾，鄰疆鼎沸無遑寧。
笑看吳鈎應嚼齒，折衝不辭鞍馬塵。
發輸紅腐活饑殍，呻吟變作謳歌聲。
勾稽詎足究施設，直須舟楫濟通津。
幕府籌功居第一，聯翩奏剡飛天庭。
日邊消息清夜至，芝泥炳煥皇恩新。
銓闈行脫囊中穎，佩玉鳴珂遊帝京。
書雲過後兩旬及，還是霄躔初度辰。
和氣恰隨陽氣轉，台星還並壽星明。
北山底處香風動，湖山裏外祥烟輕。
幃羅幙繡玳筵列，歌珠舞翠金壺傾。
未祝修身如成子，未祝龐眉偕錢鏗。
但願登金仍步玉，鹽梅商鼎早調羹。
歸來武夷溪九曲，幔亭曾孫旋尋盟。
眉壽堂中恣盤礴，摩挲銅狄細推評。
武夷之山比公壽，與公千歲同崢嶸。
九曲之水釀公酒，與公千歲供壽觥。
我亦更辦詩千首，一年一首伸賀誠。